บริษัทกลางรับเสี่ยงเองประกันพรบ.
นายนพดล สันติภากรณ์ กรรมการผู้จัดการ บริษัท กลางคุ้มครองผู้ประสบภัยจากรถ
2 มี.ค. 2555

บริษัท กลางฯ ลั่นไม่ส่งงานประกันภัยต่อ พร้อมรับไว้เอง
นายนพดล สันติภากรณ์ กรรมการผู้จัดการ บริษัท กลางคุ้มครองผู้ประสบภัยจากรถ เปิดเผยว่า บริษัทไม่จำเป็นต้องส่งงานประกันภัยต่อให้กับบริษัทรับประกัน ภัยต่อแต่อย่างใด เนื่องจากเงื่อนไขความคุ้มครองของประกัน พ.ร.บ.รถจักรยานยนต์นั้น มีการจำกัดค่าเสียหายไว้และไม่ได้สูงมาก เป็นเหตุที่เกิดขึ้นเฉพาะรายบุคคล จึงทำให้ค่าเสียหายที่เกิดขึ้นมีน้อย 
“เมื่อเทียบกับจำนวนกรมธรรม์ พ.ร.บ.มอเตอร์ไซค์ที่มีอยู่ ค่าเบี้ยที่ได้รับบวกกับเงินสมทบจากผู้ถือหุ้นยังทำให้บริษัท กลางฯ อยู่ได้ และมีเงินกองทุนต่อสินทรัพย์เสี่ยง(อาร์บีซี) อยู่ที่ 170% หรือ 800 ล้านบาท เพียงพอกับการทำธุรกิจ” นายนพดล กล่าว
ทั้งนี้ ในปีที่ผ่านมาบริษัทมียอดขายประกัน พ.ร.บ.รถจักรยานยนต์ 12.3 ล้านกรมธรรม์ และมีเบี้ยประกัน 3,700 ล้านบาท โดยมีอัตราความเสียหายต่อเบี้ยประกันดีขึ้นมาอยู่ที่ 95% เมื่อเทียบกับปี 2553อยู่ที่ 113% ซึ่งเป็นผลมาจากเรื่องการรณรงค์ลดอุบัติเหตุและการนำระบบอีเคลมมาใช้ ทำให้แม้สถิติการเกิดอุบัติเหตุที่เกิดขึ้นจะยังคงที่ แต่ความรุนแรงถึงขั้นการเสียชีวิตได้ลดลง 
อย่างไรก็ตาม หากดูภาพรวมแล้วค่าใช้จ่ายทั้งหมดเกี่ยวกับประกัน พ.ร.บ.ก็ยังเกิน 100% อยู่ที่ระดับ 115-116% จึงยังไม่สามารถทำกำไรได้ แต่ก็ยังได้เงินสมทบจากบริษัทประกันซึ่งเป็นผู้ถือหุ้นเข้ามา 900 ล้านบาท เพราะหลักการทำธุรกิจของบริษัท กลางฯ คือ การให้สวัสดิการสังคมและต่อยอดไปถึงประกันภาคสมัครใจได้